Hercogs Jēkabs (ekskursiju kuģītis)

**"Hercogs Jēkabs"** ir Ventspils brīvostas pārvaldei piederošs pasažieru kuģis, kurš kursē Ventspilī kopš 1995. gada augusta.

## Vēsture
1994. gada februārī Ventspilī bija grūtības ar sabiedrisko transportu, ko tajā laikā nodrošināja uzņēmums "Ventspils auto". Turklāt tai laikā bija slēgts Ventas tilts, jo tam tika veikta pirmā rekonstrukcija kopš tā atklāšanas 1963. gadā.

Sakarā ar izveidojošos situāciju Ventspils pilsētas dome deleģēja Ventspils ostas administrāciju izstrādāt projektu, kas rastu iespēju izveidot pārceltuvi pāri Ventas upei, lai nodrošinātu pasažieru pārvadāšanu pilsētā no viena uz otru upes krastu.

1994. gada jūlijā Ventspils pilsētas dome apstiprināja ostas administrācijas projektu — pasūtīt upes kuteri, kurš par 10 santīmiem pārvadātu pasažierus vismaz 60 reizes dienā un starplaikos dotu iespēju iedzīvotājiem doties ekskursijā pa Ventu.

Projekts paredzēja viena gada laikā, t.i. līdz 1995. gada jūlijam, par 270 000 latiem pasūtīt kuģi, kā arī uzbūvēt divas piestātnes, kurās tas piestātu. Kuģim bija jābūt ar vismaz 150 pasažieru vietām.

Kuģis tika pasūtīts Nīderlandē — Graves pilsētas kuģu būvētavā. Kuģa rasējums tika pabeigts 1994. gada novembrī, pēc kā 1995. gada jūnijā kuģis tika uzbūvēts.

1995. gada jūnijā avīzēs iedzīvotāji tika informēti, ka "Hercogs Jēkabs" ieradīsies Ventspilī jūlijā un šobrīd notiek kuģa apkalpes komplektēšana. Kuģīša darbinieki oficiāli ostas pārvaldē tika uzņemti 1995. gada 18. jūlijā.

"Hercogs Jēkabs" tika iesvētīts Ventspilī, 1995. gada 25. jūlijā — Jēkaba dienā. Iesvētīšanā piedalījās Ventspils pilsētas domes un ostas pārvaldes pārstāvji, kā arī mācītājs, kurš iesvētīja kuģa karogu. Pēc iesvētīšanas notika kuģa izmēģinājuma brauciens, kurā piedalijās arī saaicinātie iedzīvotāji.

"Hercogs Jēkabs" sāka kursēt 1995. gada augustā. Kuģis pirmajās divās sezonās (līdz 1997. gadam) kursēja arī ziemā, taču tas bieži devās pustukšs. Situācija ar sabiedrisko transportu bija mainījusies, jo sabiedriskā transporta funkciju pildīja privātpersonas, kā arī Ventas tilts bija atkal atvērts.

Sakarā ar to, ka kuģis bija jau iegādāts un tam vairs nebija pieprasījuma pēc pārceltuves funkcijas, kuģis tika apstiprināts tikai ekskursiju un privāto braucienu veikšanai sezonā no 1. maija līdz 31. oktobrim.

## Mūsdienas
Kuģītis atiet no 20. piestātnes (Tirgus ielas un Ostas ielas krustojums) katru dienu no 1. maija līdz pēdējai oktobra dienai. Biļetes ir iespējams iegādāties biļešu kasē, kas atrodas netālu no kuģīša piestātnes. Uz kutera ir divi klāji, kuros kopā var uzņemt līdz 167 pasažieriem. Ekskursijas garums ir vidēji 45 minūtes. Brauciena laikā var aplūkot Ventspils ostas terminālus, vecpilsētu, Ventas tiltu un Ventspils ostas jūras vārtus. Pieprasījums pēc ekskursijām lielākoties ir maijā un septembrī, kad skolēniem sākas vai noslēdzas mācību gads un tie dodas skolas ekskursijās uz Ventspili. Vasaras mēnešos kuģīti visaktīvāk izmanto vietējie iedzīvotāji, kā arī tūristi, īpaši no Lietuvas. Uz kuģīša ir pieejamas arī audiogida austiņas, kuras izīrē biļešu kasē. Lai kuģis dotos reisā, ir nepieciešami vismaz 5 pasažieri. Biļešu cenas un kuģīša atiešanas laiki ir atrodami Ventspils brīvostas pārvaldes, kā arī Ventspils tūrisma informācijas centra mājaslapās.

## Par kuteri
"Hercogs Jēkabs" ir reģistrēts Latvijas kuģu reģistrā 1995. gada 27. jūlijā. Kuģis kuģo zem izsaukuma signāla YL2268. Kuģis ir aprīkots ar *Volvo Penta TMD 122 A* dīzeļdegvielas dzinēju, kura jauda ir 225 kW. Kuteris ir aprīkots ar 2 klājiem — salonu (apakšā) un augšējo klāju, kā arī kuģa apkalpei ir sava kajīte, kas atrodas kuģa salona aizmugurējā daļā. Tajā atrodas maza virtuve un atpūtas telpa ar 2 gultām un tualeti. Uz kuģa vienā maiņā strādā kapteinis, matrozis un mehāniķis. Tā kā "Hercoga Jēkaba" iegrime ir neliela un tam nav jūras klases, tas kuģo tikai iekšējos ūdeņos, proti — Ventspils vajadzībām tikai līdz ostas jūras vārtiem. Kuģis drīkst kuģot, kamēr vēja ātrums nepārsniedz 17 m/s. Kuģis ir aprīkots ar *Kelvin Hughes* navigācijas sistēmu.

## Pārvadāto pasažieru statistika

## Attēli

Hercogs1995.jpg|Kuģa iesvētīšana 1995. gada 25. jūlijā
Origin_Ekskursiju-kugitis-1_auto_x2_colored_light_ai.jpg|1995. gads, testa brauciens Nīderlandē
Hercogs 2002.jpg|2002. gads. Kuģa aizmugurē redzams "Ventspils ostas administrācijas" skursteņa logotips
Jūras svētki.jpg|2013. gada jūras svētkos
Biļete 1.versija.jpg|Pasažieru biļete. Skolniekiem un pieaugušajiem krāsas atšķīrās, pieaugušajiem visus gadus dominēja zaļais tonis
Biļete 2.versija.jpg|No 2009. gada biļetēm kuģa zīmējumu nomainīja uz fotogrāfiju


## Skatīt arī
* Hercogs Jēkabs (kuģis)